
                                                                                          Nr.  Pl-x 469/2007
                                               RAPORT COMUN
asupra propunerii legislative de modificare şi completare a Legii nr. 550/2002 privind vânzarea spaţiilor comerciale proprietate privată a statului şi a celor de prestări servicii, aflate în administrarea  consiliilor judeţene sau a consiliilor locale, precum şi a celor aflate în patrimoniul regiilor autonome de interes local 
                   Potrivit prevederilor art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibrul ecologic au fost sesizate spre dezbatere, în fond, cu propunerea legislativă de modificare şi completare a Legii nr. 550/2002 privind vânzarea spaţiilor comerciale proprietate privată a statului şi a celor de prestări servicii, aflate în administrarea  consiliilor judeţene sau a consiliilor locale, precum şi a celor aflate în patrimoniul regiilor autonome de interes local, trimisă cu adresa nr. Pl-x 469 din 11 iunie 2007 şi înregistrată sub nr.31/730 şi respectiv 26/ 1743  din 12  iunie 2007.
         Senatul, în calitate de primă Cameră sesizată, în şedinţa din 6  iunie 2007, a respins  propunerea legislativă.

         Camera Deputaţilor este Cameră decizională, conform prevederilor art.75 din Constituţia României, republicată şi ale  art. 92 alin ( 9). pct.2  din Regulamentul Camerei Deputaţilor, republicat. 
         Guvernul, prin punctul său de vedere, transmis cu adresa nr.1526 din 16.05.2006, nu susţine adoptarea  iniţiativei legislative.

        Consiliul Legislativ  a avizat favorabil propunerea legislativă, conform avizului nr.370/ 21.03.2007. 
        Iniţiativa legislativă are ca obiect de reglementare modificarea  şi completarea  Legii nr.550/2002 privind vânzarea spaţiilor comerciale proprietate privată a statului şi a celor de prestări servicii, aflate în administrarea  consiliilor judeţene sau a consiliilor locale, precum şi a celor aflate în patrimoniul regiilor autonome de interes local, cu modificările şi completările ulterioare. Intervenţia legislativă vizează extinderea posibilităţii  de a vinde  spaţiile comerciale şi cele de prestări de servicii şi societăţilor comerciale cu capital integral de stat rezultate în urma transformării unor regii autonome de interes local în societăţi comerciale, în scopul încurajării acţiunilor de modernizare a spaţiilor şi realizării de  investiţii pentru îmbunătăţirea calităţii serviciilor şi al sprijinirii mediului de afaceri. 

                   În conformitate cu prevederile art. 61 din Regulamentul Camerei Deputaţilor, republicat, membrii  comisiilor au examinat propunerea legislativă în şedinţa din 19 septembrie  2007. La lucrările  celor două comisii, a luat parte, în calitate de invitat, domnul Marin Pătuleanu, secretar de stat la Ministerul Internelor şi Reformei Administrative. 
                    Cu  prilejul dezbaterilor, membrii comisiilor au constatat că  obligaţia autorităţilor administraţiei publice locale de a proceda la reorganizarea regiilor autonome pe care le aveau sub autoritate a fost instituită prin Ordonanţa de urgenţă a Guvernului nr.30/1997, cu modificările şi completările ulterioare. Activele deţinute de autorităţile administraţiei publice locale la societăţile comerciale la care se face referire pot fi vândute cu respectarea condiţiilor stabilite de Ordonanţa de urgenţă a guvernului nr.88/1997 privind privatizarea societăţilor comerciale, cu modificările şi completările ulterioare. Potrivit acestui act normativ, vânzarea activelor se face prin licitaţie deschisă cu strigare, cu adjudecare, la cel mai mare preţ obţinut pe piaţă. Rezultă că prin aceste norme au fost deja consacrate condiţii necesare pentru realizarea dezideratului exprimat de iniţiator în Expunerea de motive   cu privire la „modernizarea spaţiilor, realizarea de investiţii pentru îmbunătăţirea calităţii serviciilor şi al sprijinirii mediului de afaceri”. De asemenea,  consiliile locale şi cele judeţene au iniţiativa şi hotărăsc, în condiţiile legii, în toate problemele de interes local, acestor autorităţi revenindu-le, de altfel, inclusiv dreptul de a administra domeniile private ale unităţilor administrativ-teritoriale în raza cărora îşi desfăşoară activitatea. Totodată, potrivit dispoziţiilor art.8 din Legea  administraţiei publice locale nr.215/2001, republicată, autorităţile administraţiei publice centrale trebuie să consulte, înainte de adoptarea oricărei decizii, structurile asociative ale autorităţilor administraţiei publice locale, în toate problemele care  le privesc în mod direct, potrivit legii. În cazul acestei iniţiative legislative trebuia consultată şi Federaţia Autorităţilor Locale din România.
               La dezbaterea propunerii legislative, din totalul de 27 de membri ai Comisiei juridice, au fost prezenţi 14 deputaţi, iar din partea Comisiei pentru administraţie publică, amenajarea teritoriului şi echilibrul ecologic, din totalul de 29 de membri, au fost prezenţi 24 de deputaţi. 

    
În urma examinării şi a punctelor de vedere exprimate de către membrii celor două comisii s-a hotărât, în unanimitate de voturi, respingerea propunerii legislative de modificare şi completare a Legii nr. 550/2002 privind vânzarea spaţiilor comerciale proprietate privată a statului şi a celor de prestări servicii, aflate în administrarea  consiliilor judeţene sau a consiliilor locale, precum şi a celor aflate în patrimoniul regiilor autonome de interes local. 
  În raport de obiectul şi conţinutul său,  propunerea legislativă face parte din categoria legilor organice.

PREŞEDINTE,

                           Sergiu ANDON                          RELU FENECHIU

